Matul il-perjodu ta' notifika bejn l-iskadenza tal-ħarifa għar-rapportar tal-1 ta’ Ottubru u l-pubblikazzjoni tad-dejta fil-21 ta’ Ottubru 2015, il-Eurostat ikkuntattja lill-awtoritajiet nazzjonali tal-istatistika f'kull Stat Membru sabiex jitlob iktar informazzjoni u jiċċara l-applikazzjoni tar-regoli kontabilistiċi dwar tranżazzjonijiet speċifiċi. Dan il-proċess involva bosta sensiliet ta' korrispondenza bejn il-Eurostat u l-awtoritajiet nazzjonali. L-ewwel sensiela ta’ talbiet għall-kjarifika ntbagħtet lill-pajjiżi kollha qabel is-6 ta’ Ottubru. It-tieni sensiela ta' talbiet intbagħtet lil 27 pajjiż u t-tielet sensiela lil 8 pajjiżi. Il-Eurostat talab lil ċerti pajjiżi sabiex jipprovdu tabelli ta' notifika riveduti. F'ħafna każijiet, l-emendi fid-dejta rrapportata fil-perjodu ta' notifika ta’ Ottubru 2015 ma biddlux b'mod sinifikanti l-livelli tad-defiċit u tad-dejn għall-2011-2014.

2.2.2.Żjarat ta' djalogu u ta' metodoloġija

Ir-Regolament (KE) Nru 479/2009 jipprovdi għal żjarat ta' djalogu u ta' metodoloġija. Iż-żjarat ta' djalogu fl-Istati Membri jsiru regolarment (tal-inqas kull sentejn) bil-għan li tiġi riveduta d-dejta rrapportata, jiġu eżaminati kwistjonijiet metodoloġiċi, jiġu diskussi s-sorsi statistiċi u tiġi vvalutata l-konformità mar-regoli kontabilistiċi rilevanti (pereżempju dwar id-delimitazzjoni tal-gvern ġenerali, il-ħin tar-rapportar u l-klassifikazzjoni tat-tranżazzjonijiet u l-obbligazzjonijiet tal-gvern).

Il-frekwenza tal-missjoni tal-EDP fl-Istati Membri żdiedet fl-aħħar snin. Jekk il-Eurostat iqajjem kwistjoni speċifika importanti ma' Stat Membru u din ma tkunx tista' tiġi solvuta ħlief billi ssir laqgħa mal-awtoritajiet ikkonċernati, tiġi organizzata żjara ad hoc fl-Istat Membru.

Matul l-2015, il-Eurostat wettaq iż-żjariet ta’ djalogu dwar l-EDP li ġejjin: L-Estonia (20-21 ta' Jannar), l-Italja (2-3 ta' Frar), il-Kroazja (26-27 ta' Frar), ir-Renju Unit (28-29 ta' April), l-Iżvezja (19-20 ta' Mejju), il-Latvja (26-27 ta' Mejju), il-Polonja (29-30 ta' Ġunju), Spanja (9-10 ta' Lulju), in-Netherlands (1-2 ta' Settembru), is-Slovenja (7-8 ta' Settembru), il-Greċja (23-24 ta' Settembru), ir-Rumanija (12-13 ta' Novembru, 17-18 ta' Diċembru), il-Finlandja (19-20 ta' Novembru) u s-Slovakkja (8-9 ta' Diċembru). Barra minn hekk, saret żjara ad hoc fl-Awstrija (14 ta' Ottubru).

Is-sejbiet finali ta' kull żjara ta' djalogu, inklużi l-punti ta' azzjoni miftiehma u l-istatus tal-kwistjonijiet imqajmin, jintbagħtu lill-Kumitat Ekonomiku u Finanzjarju u jiġu ppubblikati fuq is-sit web tal-Eurostat. Maż-żmien, l-implimentazzjoni ta' dawn il-punti ta' azzjoni sejra ttejjeb il-kwalità tad-dejta.

Il-Eurostat jagħmel żjarat ta' metodoloġija biss meta jkun identifika riskji jew problemi serij fil-kwalità tad-dejta, speċjalment b'rabta mal-metodi, il-kunċetti jew il-klassifikazzjonijiet użati. Fl-2015, il-Eurostat ma għamel ebda żjara ta' metodoloġija.

2.2.3.Pariri speċifiċi mingħad il-Eurostat

L-Istati Membri jikkonsultaw lill-Eurostat b'mod regolari sabiex jiċċaraw diversi kwistjonijiet kontabilistiċi nazzjonali b’rabta ma' operazzjonijiet fil-ġejjieni jew fl-imgħoddi. Il-Eurostat jagħti l-pariri skont il-linji gwida eżistenti. Sabiex jikkonforma mad-dispożizzjoni dwar it-trasparenza fir-Regolament (KE) 479/2009, il-Eurostat jippubblika l-pariri tiegħu , sakemm ma joġġezzjonax l-Istat Membru kkonċernat. Fl-2015, il-Eurostat ippubblika 8 ittri ta' pariri ex-ante. Il-Eurostat ta pariri lill-Belġju, il-Greċja, il-Polonja u s-Slovakkja wkoll, u dawn l-Istati Membri oġġezzjonaw għall-pubblikazzjoni tat-tali pariri minħabba kwistjonijiet ta' kunfidenzjalità.

2.2.4.Investigazzjonijiet fl-infurzar tas-sorveljanza baġitarja fiż-żona tal-euro

Ir-Regolament (UE) Nru 1173/2011 tal-Parlament Ewropew u tal-Kunsill jagħti s-setgħa lill-Kummissjoni sabiex tiftaħ investigazzjoni jekk ikollha suspetti ta’ tbagħbis fl-istatistika minħabba "rapportar ħażin apposta" jew "negliġenza serja".

Fil-11 ta’ Lulju 2014, il-Kummissjoni Ewropea ddeċidiet li tiftaħ investigazzjoni formali rigward il-possibbiltà ta’ tbagħbis fl-istatistika fir-Reġjun ta’ Valencia (Comunidad Valenciana), Spanja .

Din hija l-ewwel darba li l-Kummissjoni eżerċitat il-poteri l-ġodda tagħha skont il-leġiżlazzjoni dwar il-governanza ekonomika "Six Pack" sabiex tinvestiga suspett ta’ tbagħbis tad-dejta dwar id-dejn u d-defiċit ta' Stat Membru.

Fis-7 ta’ Mejju 2015, il-Kummissjoni adottat rapport li jikkunsidra l-osservazzjonijiet li pprovdiet Spanja u rrakkomandat li l-Kunsill jimponi multa. Ir-rapport ikkonkluda li korp wieħed fis-settur tal-gvern ġenerali Spanjol, l-Uffiċċju Reġjonali tal-Awditjar tal-Komunità Awtonoma ta' Valencia, kien ferm negliġenti meta ma rrapportax in-nefqa fuq is-saħħa u ma osservax il-prinċipju tad-dovuti fil-kontijiet nazzjonali (ESA 95). Dan wassal għal rapportar skorrett tad-dejta dwar id-defiċit pubbliku ta' Spanja lill-Eurostat f'Marzu 2012. Ir-rapportar żbaljat waqaf fl-2012. Ir-rapport huwa marbut speċifikament mal-istatistiki prodotti mir-Reġjun ta' Valencia u ma jiddubitax mill-preċiżjoni tal-istatistika nazzjonali ta' Spanja.

Fit-13 ta’ Lulju 2015, il-Kunsill iddeċieda li jimmulta lil Spanja EUR 18.93 miljun għal rappreżentazzjoni żbaljata tad-dejta dwar id-dejn tal-gvern minħabba negliġenza serja.

Spanja kkontestat quddiem il-Qorti tal-Ġustizzja tal-Unjoni Ewropea kemm id-deċiżjoni tal-Kummissjoni li tiftaħ investigazzjoni kif ukoll id-deċiżjoni tal-Kunsill li jimponi multa. B'ordni tat-3 ta’ Settembru 2015 fil-Kawża T-676/14, il-Qorti Ġenerali ċaħdet it-talba ta' annullament tad-deċiżjoni tal-Kummissjoni. Il-kawża dwar l-annullament tad-deċiżjoni tal-Kunsill għadha pendenti.

2.2.5.Kwistjonijiet metodoloġiċi riċenti

Bħas-soltu, il-Eurostat ivvaluta l-applikazzjoni xierqa tar-regoli tal-ESA 2010, b’mod partikolari fid-dawl tal-aħħar deċiżjonijiet tiegħu skont l-Artikolu 10(2) tar-Regolament (KE) Nru 479/2009. Dawn id-deċiżjonijiet huma inklużi fil-Manual on Government Deficit and Debt (MGDD), li l-aħħar edizzjoni tiegħu ġiet ippubblikata f'Awwissu 2014 . Il-verżjoni l-ġdida tal-MGDD (l-edizzjoni tal-2016) sejra tiġi ppubblikata fl-ewwel trimestru tal-2016, u sejra tinkludi kapitoli li nġiebu f'konformità mal-ESA 2010, li jirriflettu r-riżultati tat-task force dwar kwistjonijiet metodoloġiċi mwettqa matul l-2015.

Fl-2015, il-Eurostat kompla jipprovdi lill-Istati Membri kjarifiki addizzjonali dwar ir-regoli kontabilistiċi għall-EDP u l-istatistika tal-finanzi pubbliċi. Dawn id-dokumenti ta' spjegazzjoni inkluż "The statistical recording of EU budgetary contributions, following an amendment to the Own Resources Regulation’" ippubblikat fis-17 ta’ Marzu 2015 kif ukoll in-nota ta' gwida metodoloġika dwar "The impact of energy performance contracts on government accounts’" jikkomplimentaw ir-regoli ġenerali tal-ESA 2010. Il-Eurostat joħroġ noti ta' gwida, wara li jikkonsulta lill-Istati Membri.

2.2.6.Konsistenza mal-kontijiet pubbliċi sottostanti